[{"text_idx": "#000000", "text": "\u201cGeuk erabakiko dugu nor etorriko den Europar Batasunera, ez pertsonen trafikatzaileek\u201d"}, {"text_idx": "#000001", "text": "\u201cMigrazio irregularra gelditzeko\u201d plana aurkeztu dute Europako Batzordeko presidente Ursula von der Leyenek eta Italiako eskuin muturreko lehen ministro Giorgia Melonik, Italiako Lampedusa irlara egindako bisitan. Hiru egunetan 8.500 migratzaile iritsi dira uhartera, Europara ihes egin nahian."}, {"text_idx": "#000004", "text": "Krisi horri aterabidea emateko hamar puntuko plan bat aurkeztu dute Von der Leyenek eta Melonik, Europar Batasunak migrazioari emandako erantzun gisa, igandean Lampedusara egindako bisitan. Helburu nagusia da \u201cmigrazio irregularra geldiaraztea\u201d: \u201cGeuk erabakiko dugu nor etorriko den Europar Batasunera, eta zein baldintzatan. Ez dute erabakiko pertsona trafikatzaileek\u201d, nabarmendu du Europako Batzordeko presidenteak. Trafikatzaileen \u201cnegozio itzela\u201d dela bertan behera utzi beharrekoa argudiatu du, The Guardian hedabideak jaso duenez. \u201cJatorrizko herrialdeetan kontatu behar da trafikatzaileak aukeratzen badituzu dirua gal dezakezula\u201d, azaldu du Von der Leyenek agerraldian."}, {"text_idx": "#000005", "text": "Meloni ultraeskuindarraren esanetan, Europako herrialdeek elkarrekin egin behar dute lan, Afrikatik irteerak geldiarazteko, eta asilo eskaera eskubidea ukatu zaien migratzaileak \u201cberehala deportatzeko\u201d \u2013planaren puntu bat da deportazioak areagotzea\u2013. Gehitu du pertsona horiek \u201cmehatxua\u201d direla \u201cEuroparen etorkizunarentzat\u201d."}, {"text_idx": "#000006", "text": "Melonik azpimarratu du arazoa ez dela konponduko migratzaileak Italiatik beste herrialdeetara lekualdatuta edo birbanatuta, baizik eta krisiari aterabidea emateko \u201cmodu bakarra\u201d dela Afrikako \u201clegez kanpoko\u201d irteerak geldiaraztea. Baieztatu du Italiara \u201clegez\u201d joandako migratzaileak \u201congi etorriak\u201d izango direla."}, {"text_idx": "#000007", "text": "Bi mandatariek Lampedusan aurkeztutako planaren arabera, irlako egoera hobetzeko aurreikusi dute pertsona horiek beste herrialde batzuetara lekualdatzeko laguntza jasotzea, \u201cborondatezko elkartasun-mekanismoen bidez\u201d. Azpimarratzekoa da Mediterraneoko irla txiki horrek 6.000 biztanle dituela, eta Europara ihesi doazen milaka lagun pilatzen direla bertan; Italiako Gurutze Gorriak kudeatzen du portuko harrera zentroa, eta ohartarazi dute oraindik 1.500 migratzaile inguru daudela 400 lagunentzat tokia duen instalazioetara lekualdatzeko zain, elDiario.es hedabidean gogorarazi dutenez."}, {"text_idx": "#000009", "text": "Meloniri ez zaio ondo atera. Zer ezustekoa. Migranteek ez diote iristeari utzi. Agian, ez zegoen dei efekturik; agian, kanporatze efektu bat baino ez dago, beti. Ez da gure lorategia gustatzen zaiela (Borrellek esan zion moduan), da beraiei infernuko sua baino ez diegula utzi... [+]"}, {"text_idx": "#000010", "text": "\"Legez kanpoko migratzaileak azkarrago atxilotzeko eta kanporatzeko\" gaitasuna aldarrikatzen jarraitzen du gobernuak, eta pertsona migratzaileak jazartzeko eta erreprimitzeko neurri gehiago ari da aztertzen."}, {"text_idx": "#000012", "text": "OHARRA: Aukera hau hautatuz gero hurrengo aldietan ez dizu galdetuko ze instantzia erabili nahi duzun."}]